ועדת הכלכלה, כנסת 16, פרוטוקול מספר 323, 2004-12-14 11:00

שלום שמחון: אני פותח את הישיבה.

שלום שמחון: הצעת חוק גלי צה"ל – שידורי רדיו של צבא-הגנה לישראל (שידורי חסות ותשדירי שירות).

שלום שמחון: אנחנו דנים כבר מספר ישיבות בהצעת החוק, שצירפנו אליה גם את הצעתו של חבר הכנסת אורי יהודה אריאל, גם כן בנושא שידור פרסומות, תשדירי שירות ושידורי חסות בגלי צה"ל.

שלום שמחון: כדי שנוכל להתקדם, אני רוצה לנסות להציע הצעה.

שלום שמחון: כמו שאמרתי, הצעת החוק נמצאת על שולחננו מזה תקופה ארוכה.

שלום שמחון: עלו כמה רעיונות בעבר: לממן את שידורי גלי צה"ל מתקציב מתקציב משרד הביטחון, לממן את שידורי גלי צה"ל מתשלום אגרת הרדיו.

שלום שמחון: אלה שתי הצעות שלהן לא קיבלנו הסכמת ממשלה בכל מקרה.

שלום שמחון: לכן, מה שנותר לנו על השולחן זאת אחת מהאפשרויות הבאות - לנסות להגיע לאיזושהי הבנה שמייתרת שידור הפרסומות מגלי צה"ל ומשאירה רק את שידורי החסות ותשדירי שירות.

שלום שמחון: אני רוצה להזכיר שבמקביל, על פי החלטת הממשלה, הוקמה ועדה שצריכה לבחון את כל שידורי הרדיו במדינת ישראל ואת המרכיבים השונים בהם.

שלום שמחון: כפי שהדברים נראים, אם גם תהיה ממשלה, חלק מהדברים אמורים להיות נידונים כאן במהלך החודש הקרוב.

שלום שמחון: השאלה אם אפשר להגיע לאיזושהי הבנה שאומרת שהצעת החוק הזאת תהיה בהוראת שעה למשך חצי שנה, כדי שגלי צה"ל יוכלו לשדר שידורי חסות ותשדירי שירות בהיקף של עד 15 מיליון שקל בשנה, כלומר שבעה וחצי מיליון שקל לחצי שנה, ובמהלך חצי שנה זו נראה מה קורה.

שלום שמחון: האם זה דבר שניתן להגיע אתו להבנה?

אבי בניהו: אנחנו נמצאים במצב קיים מזה 20 שנה, שמביא את גלי צה"ל לקשיים גדולים מאוד.

אבי בניהו: אימוץ הצעת החוק הזאת כלשונה לא נותן את הפתרון לגלי צה"ל, שאנחנו צריכים לחפש אותו באפיק של אגרה, כי ויתרנו על הפרסומות, לבקשתו של שר התקשורת.

שלום שמחון: הבנת את ההצעה שלי?

אבי בניהו: אני הבנתי את ההצעה.

אבי בניהו: יש הגדרה בחוק מה הוא תשדיר שירות ומה הוא תשדיר חסות.

אבי בניהו: יש הגבלה בהצעת החוק של משך הזמן.

אבי בניהו: לעומת הצעת הממשלה שדיברה על תשע דקות, אנחנו אמרנו שזה ארבע דקות וחצי, כולל הקדימונים של התחנה.

אבי בניהו: אני לא מבין מה זה הוראת שעה.

אבי בניהו: אם אנחנו משאירים את המצב הקיים בגלי צה"ל ולא מוסיפים את הפרסומות - הצעת החוק הזאת נועדה לשמר את המצב הקיים מזה 20 שנה – במשך חצי שנה, שנה, זה לא מפריע לי לנהל את גלי צה"ל, שתמשיך להיות תחנה ענייה, כי אנחנו לא מוסיפים דבר, לא פרסומות ולא אגרה.

אבי בניהו: על פניו, זו לא נראית לי בעיה, אלא אם תגיד אחרת היועצת המשפטית של משרד הביטחון.

איתן כבל: הוא אומר שזה אותו מצב.

שלום שמחון: מה שאומר מפקד גלי צה"ל זה שהוא מקבל את ההצעה שלי.

שלום שמחון: אני מציע שהחוק המדובר יהיה בהוראת שעה לחצי שנה.

שלום שמחון: השר יוכל להאריך אותו כמובן לחצי שנה נוספת, אבל אז הוא יצטרך לעשות זאת בקריאה שנייה ושלישית.

שלום שמחון: יש לך הגבלה של גבייה מתשדירי חסות ופרסומות בהיקף של עד 15 מיליון שקל בשנה.

ישי יודקביץ: זה יהיה כתוב בחוק?

ישי יודקביץ: האם בהוראת השעה יהיה כתוב הסכום?

אבי בניהו: אין בחוק סכום.

שלום שמחון: לא, נכניס את זה.

אבי בניהו: מפעל הפיס, למשל, עושה הסכם לשנה.

אבי בניהו: גם הרשות לבטיחות בדרכים עושה הסכם לשנה.

שלום שמחון: אז מה?

אבי בניהו: אז אני לא אוכל לגבות מהם?

שלום שמחון: תוכל לגבות מהם.

אבי בניהו: אבל למה להיכנס לסכום?

אבי בניהו: יש לנו הגדרה.

אבי בניהו: אני אמשיך לעשות תשדיר שירות ותשדיר חסות שלא יעבור את הזמן שנכתב בהצעת החוק, שזה המצב הקיים, בלי להיכנס לסכום זה או אחר.

איתן כבל: מה שאתה אומר בעברית פשוטה זה שאם אתה מכניס לו את הסכום, אתה מרע את מצבו.

אבי בניהו: נכון, הוא מרע את מצבי.

אבי בניהו: תשמר את המצב הקיים - כשזאת גם רוח החוק - לשנה עד שהשר יבין את כל מפת שוק הרדיו.

שלום שמחון: אבל אין לי עניין שאתה תגבה פתאום 30 מיליון שקל.

אבי בניהו: לא, אני לא יכול לגבות 30 מיליון שקל.

אבי בניהו: אין לי שום כוונה לפגוע ברדיו האזורי.

אבי בניהו: גלי צה"ל לא של אבא שלי, ובעוד שבועיים אני בכלל יכול להחליף את מנכ"ל הרדיו האזורי.

אבי בניהו: אנחנו מתנהלים מזה 10 שנים בסכום ממוצע של 15 מיליון שקל.

שלום שמחון: ניתן לך את זה בחוק.

אבי בניהו: בחוק לא מוזכר סכום, אלא מה הוא תשדיר שירות שאני לא יכול לעשות אחרת ממנו.

אבי בניהו: מוגדר מה הוא תשדיר חסות, שאני לא יכול לעשות אחרת ממנו.

אבי בניהו: פרסומת אין בחוק, ואת זה אני רוצה לעשות.

אבי בניהו: חשש היושב ראש הוא שאני אגיע ל-30 מיליון שקל, אבל לא יכול להגיע לזה, כי אני מוגבל בזמן.

אבי בניהו: החברות לא מפרסמות אצלי.

אבי בניהו: קוקה-קולה וספרייט עשו מחקר, קוקה קולה וספרייט זה גלגל"צ, אבל הם לא "שמים" אצלי שקל, כי הם אומרים שהם מעדיפים לשלם עוד 500 שקל ולקבל פרסומת של ממש ב"קול ישראל" או ברדיו האזורי.

אבי בניהו: למה בורגראנץ' לא מפרסם אצלי?

שלום שמחון: אני מבין כל מה שאומר.

שלום שמחון: אני אומר שיש בינינו כרגע מחלוקת אחת קלה.

שלום שמחון: אם המבנה ברור לכולם ומדובר פה על הוראת שעה שיכולה להתחדש, השאלה היא איך אנחנו גורמים לכך שאתה לא פורץ את המסגרת.

אבי בניהו: החוק מגביל את זה.

שלום שמחון: הוא לא מגביל את הסכום, ואני רוצה לרשום את הסכום.

נוגה רובינשטיין: אולי תגביל את זה למספר דקות?

אבי בניהו: אנחנו מוגבלים.

נוגה רובינשטיין: אבל תגביל את זה באופן שזה יבטיח את הסכום.

נוגה רובינשטיין: עובדה שקשה לעקוב אחרי הסכום, ואף רגולטור לא באמת יוכל לבדוק באיזה סכום מדובר.

נוגה רובינשטיין: מה יקרה אם נגביל את זה במספר דקות ונדע את התעריף לדקה באופן שזה יהיה בדיוק שווה ל-7.5 מיליון שקל, ולא יהיה שינוי היסטרי בחודשים הקרובים?

שלום שמחון: על איזה דקות אנחנו יכולים לדבר?

אבי בניהו: מכיוון שאנחנו הולכים לחקיקה לטווח ארוך, בישיבת ועדת שרים לענייני חקיקה, השרים אמרו לנו ללכת על תשע דקות.

אבי בניהו: אמרתי להם שאני לא רוצה.

אבי בניהו: זאת הצהרה של עורך ראשי של גלי צה"ל.

אבי בניהו: הפרסומות בתשדירי שירות מלכלכים לי את השירות ומפחיתים לי את ההאזנה.

שלום שמחון: ארבע דקות וחצי נותנות לך את הסכום הזה?

אבי בניהו: בארבע דקות וחצי אני לא חורג מהסכום הזה.

אבי בניהו: אני רוצה להבהיר שארבע דקות וחצי בשעה כוללות את הפרומואים של גלי צה"ל לתוכניות שלה.

אבי בניהו: זה כולל המון פרומואים שגלי צה"ל עושה לעצמה.

אבי בניהו: אני לא עובר שלוש דקות של תשדיר שירות וחסות בשעה.

איתן כבל: אני רוצה לומר שלושה דברים.

איתן כבל: ראשית, אי אפשר לכתוב סכום.

איתן כבל: זה מייצר בעיה.

איתן כבל: גם הרגולטורים בכל מערכת התקשורת עוסקים בדקות, כשהם יודעים מה הערך של כל דקה.

איתן כבל: שנית, גלי צה"ל די בפלונטר, כי גם אם היא רוצה לתת יותר דקות פרסום, הכוח שלה – ובעיקר של גלגל"צ - זה לא רק האיכות הגבוהה של השידורים, אלא בכך שהיא כמעט לא משדרת פרסומות ויש מוסיקה רצופה כמעט כל היום.

איתן כבל: אני חושב שארבע דקות וחצי בשעה זה סביר לחלוטין ושהוא נותן את נקודת האיזון הנכונה.

איתן כבל: אם ננסה ללכת לכיוונים אחרים, לא נצא מזה.

שלום שמחון: וארבע דקות וחצי נותנות פתרון?

איתן כבל: כן, כי זה גם דבר שאתה יכול לתמחר אותו.

דורון אבני: אני רק רוצה להבין בדיוק את הצעתו של אדוני בנושא הוראת השעה.

דורון אבני: האם הכוונה היא שהחוק יהיה לחצי שנה, ולאחר מכן הוא יחזור לשולחן הוועדה ונתחיל לדון בהוראות המהותיות?

דורון אבני: כי אם אנחנו משאירים את זה בידי השר, ברור שהשר לא יוכל לתקן את ההוראות המהותיות של החוק.

דורון אבני: אם אנחנו משאירים את זה בידי השר להאריך, ברמה העקרונית אין לנו בעיה שתהיה סמכות כלשהי אצל השר, אבל ברור שהשר לא יוכל לתקן את ההוראות המהותיות של החוק.

אתי בנדלר: מי מדבר על תיקון?

אתי בנדלר: הוועדה תקבע עכשיו את ההוראות המהותיות.

דורון אבני: אם הבנתי נכון, ההצעה של אדוני היא לקחת את הצעת החוק כפי שהיא.

אתי בנדלר: לא, עוד לא קראנו, אי אפשר.

דורון אבני: כי יש נקודה מהותית אחת שמועצת הרשות השנייה מבקשת להדגיש פה.

דורון אבני: נשלח גם מכתב לאדוני, ואני מניח שהוא קיבל את זה מיושב ראש המועצה.

דורון אבני: המועצה דנה שנית בנושא הזה.

דורון אבני: היא עדיין עומדת על כך שחשוב לעשות את ההבחנה בין מסחרי ללא מסחרי.

דורון אבני: לכן השאלה היא מה בדיוק עומד לחצי שנה.

שלום שמחון: הלוחמנות שלכם היא גרועה לנו.

דורון אבני: זו לא לוחמנות לשמה, אלא זו לוחמנות כדי להגן על תחנות הרדיו האזוריות.

שלום שמחון: אנחנו נצמצם את הגדרת תשדיר שירות, כך שהוא לא יוביל לפרסומות.

שלום שמחון: מפקד גלי צה"ל הסכים שזה לא יהיה פרסומות.

אבי בניהו: אין ויכוח על זה שאנחנו לא עושים פרסומות.

אתי בנדלר: הנוסח של ההגדרה מאפשר.

שלום שמחון: אנחנו מדברים על כך שתהיה הוראת שעה לחצי שנה עם אופציה לעוד חצי שנה.

שלום שמחון: אנחנו מדברים על כך שיהיו תקנות באישור ועדת הכלכלה.

אתי בנדלר: התקנות יהיו באישור ועדת הכלכלה.

דורון אבני: איפה יהיו ההגדרות של תשדיר חסות ותשדיר שירות?

אתי בנדלר: הוועדה תקרא את זה, הוועדה עוד לא אישרה את זה.

שלום שמחון: השר ידווח לוועדת הכלכלה על ביצוע החוק, לרבות ההכנסות בפועל הצפויות, במהלך שלושת החודשים שעברו והבאים, כך שכל שלושה חודשים יימסר דיווח.

קריאה: על איזה שר מדובר?

שלום שמחון: שר הביטחון.

נוגה רובינשטיין: לא, זה השר הממונה על רשות השידור.

אמיר לוי: שר התקשורת הוא אחראי על כל תחום שידורי הרדיו.

אתי בנדלר: הוועדה קראה את סעיפים 1 ו- 2 ואישרה אותם, למעט ההגדרה "שידור חסות" ו"תשדיר שירות".

אתי בנדלר: לפיכך, היא אישרה גם את הגדרת השר שהוא שר הביטחון.

אתי בנדלר: בסעיף 7, שעדיין הוועדה לא קראה אותו, כתוב "השר ממונה על ביצוע הוראות חוק זה", דהיינו מי שממונה על ביצוע הוראות חוק זה, בהתאם למוצע לפחות, הוא שר הביטחון.

רחל סטויצקי: אני רוצה להבין את ההצעה, כי אני הבנתי שיש לה שתי פנים.

רחל סטויצקי: אני רוצה רק לחדד אותה בהערה מסוימת.

רחל סטויצקי: לפי מה שהצגת קודם, הבנתי שאו שאנחנו מקבלים את הצעת החוק כפי שהיא וזאת הוראת שעה כפי שהיא - הצעת החוק לא מדברת על פרסומות – ואנחנו לא ניגע בהגדרות, או שאם אנחנו נוגעים בהגדרות, אנחנו נשב לגופו של עניין ונלך סעיף סעיף.

רחל סטויצקי: זה בלתי אפשרי שתהיה הוראת שעה, בתנאי שההגדרות תשתנינה.

שלום שמחון: אני מציע פה מסגרת לפתרון, ובהתאם לה ננסח את הכל.

שלום שמחון: ברוך השם נתברכנו ביועצת משפטית שמבינה עניין.

שלום שמחון: אני מדבר כרגע על הצעת המסגרת.

שלום שמחון: אם ההצעה מקובלת, אנחנו מתקדמים ומיישרים את כל מה שצריך ליישר.

רחל סטויצקי: אבל לא ברור מה ההצעה.

רחל סטויצקי: מבחינתי, אני לא יכולה לומר הוראת שעה, אם אני לא יודעת מראש מה ההגדרות.

שלום שמחון: אז אני אומר שאנחנו מצמצמים את הגדרת "תשדיר שירות", כך שהוא לא יביא לפרסומות.

רחל סטויצקי: אבל הוא לא מביא לפרסומות.

דורון אבני: וגם הגדרת "שידור חסות".

ישי יודקביץ: מה ההצעה הקונקרטית?

אתי בנדלר: הוועדה תחליט.

רחל סטויצקי: אם אנחנו דנים בהגדרה, אנחנו דנים בהצעת החוק כפי שהיא.

אתי בנדלר: גברת סטויצקי, עם כל הכבוד, אני חייבת להגיב לדבריך.

אתי בנדלר: ועדת כנסת או הכנסת בכלל איננה הזרוע המחוקקת של הממשלה.

אתי בנדלר: היא הרשות המחוקקת.

אתי בנדלר: ככל הצעת חוק, הוועדה דנה בהוראות הצעת החוק, ומחליטה אם לאשר ואיך לאשר ואיזה שינויים היא מבקשת להכניס.

אתי בנדלר: אין דבר כזה "כזה ראה וקדש" לגבי הצעת חוק ממשלתית, כמו גם לגבי הצעת חוק פרטית.

רחל סטויצקי: אגב, לא צריכים לכעוס.

אבשלום וילן: זה מאוד מהותי.

רחל סטויצקי: אני מכירה את הכללים בעניין הזה, אבל אנחנו אחרי קריאה ראשונה.

רחל סטויצקי: הכנסת הביעה את דעתה, שבעיקרון היא מקבלת את הודעות החסות ואת תשדירי השירות שאנחנו כתבנו בהצעת החוק, וצריך ללכת סעיף סעיף, זה מקובל עליי.

רחל סטויצקי: אם אנחנו הולכים להוראת שעה, אי אפשר קודם כל להחליט על הוראת שעה ואחר כך להחליט מה יהיה בהוראת שעה.

רחל סטויצקי: אם הוראת שעה, אני מציעה לקחת את הצעת החוק כפי שהיא, להכפיף אותה להוראת שעה לתקופה מסוימת, שזה מקובל עלינו, ולהשאיר את זה כך, או שאנחנו דנים סעיף סעיף, כפי שמתבקש מוועדת הכלכלה.

אתי בנדלר: הוועדה תדון סעיף סעיף, כפי שהליכי חקיקה נאותים דורשים בכל מקרה.

לאה ורון: זה לא סותר, ובכל מקרה ידונו.

אתי בנדלר: בנוסף לכך, רשאית הוועדה לאחר מכן לבקש - - -

אבשלום וילן: בישיבה הקודמת קראנו בלי סוף.

אתי בנדלר: קראתי את סעיפים 1 ו-2 שהוועדה אישרה, למעט ההגדרה של "שידור חסות" ו"תשדירי שירות".

אמיר לוי: אנחנו מחויבים להחלטת ועדת שרים לחקיקה, וזה מה שהממשלה החליטה.

אמיר לוי: יחד עם זה, קרו שני דברים.

אמיר לוי: אחד – מאז אותה החלטה, התקבלה בהחלטת ממשלה ועברה ועדת שרים לחקיקה רפורמה בשידורי הרדיו הדיגיטליים.

אמיר לוי: שר התקשורת מינה ועדה, שאמורה להסדיר את כלל שידורי הרדיו, ובכלל זה גם לתת התייחסות לשידורי הרדיו הציבוריים, קרי שידורי רשות שידור ושידורי גלי צה"ל.

אמיר לוי: מהטעם הזה, ההצעה שלך לקבל את זה לחצי שנה מאוד נראית לפחות לנו.

אמיר לוי: בכתב מינוי של שר התקשורת נכתב שהוא מבקש לתת את המלצותיו בפברואר 2005.

אמיר לוי: אנחנו יודעים איך זה עובד, אז חצי שנה נראה לנו פרק זמן סביר, עד אז תהיינה ההמלצות.

אמיר לוי: לגבי המגבלה של הסכום, ההצעה שלך אומרת לצלם מצב קיים, כי היום הכנסות גלי צה"ל בשנה משידורי חסות ופרסומות – ותקנו אותי אם אני טועה - הן בסדר גודל של 15 מיליון שקל.

גלעד ארדן: יכול להיות שאתה טועה?

אמיר לוי: מאוד יכול להיות.

גלעד ארדן: משפט חדשני מפיך...

אמיר לוי: לא רק שזה יכול להיות, זה גם קורה מדי יום, ואנחנו גם לא מתביישים בזה.

אמיר לוי: למרות זאת, אם במקרה הזה אנחנו טועים, תקנו אותנו, אבל מכיוון שזה הסכום שאנחנו מכירים, להבנתנו אין מניעה לשים את זה בחוק או בתוספת לחוק, כמו שעשינו בחוק הרשות השנייה כששמנו את אותם סכומים של הפקות, של הכנסות, וזה נכתב בתוספת לחוק.

אמיר לוי: אם היא מעידה על כוונת גלי צה"ל לצלם מצב קיים, אני לא רואה איזושהי בעיה להכניס את זה לתוספת החוק, כי כל הכוונה – אני מניח גם של חברי הכנסת וגם של אנשים שהם עובדי ממשלה - היא לשמור על המצב הקיים, מצד אחד שגלי צה"ל ימשיכו לשדר כמו שהם משדרים היום, ומצד שני שתחנות הרדיו האזוריות לא ייפגעו, והכל בחצי השנה הקרובה כששר התקשורת יגבש את ההמלצות שלו.

אמיר לוי: לכן, הצעתך מקובלת עלינו.

אמיר לוי: מקובלת עלינו חצי שנה הוראת שעה, וכן מקובל עלינו שה-15 מיליון שקלים יהיו או בחוק או בתוספת לחוק, והיועצת המשפטית תגיד האם בחקיקה הראשית או בתוספת לחוק.

נוגה רובינשטיין: אני לא יודעת אם יש טעם לקבוע הוראה, אם אי אפשר יהיה לאכוף אותה.

נוגה רובינשטיין: אני לא יודעת איזה דוחות כספיים מגישה גלי צה"ל למשרד האוצר, והאם משרד האוצר באמת יכול לבדוק את סכום ההכנסות וההטבות האלה וההטבות האחרות.

נוגה רובינשטיין: הדבר הכי שקוף זה דקות פרסום, ולכן אם היום גלי צה"ל משדרת X ומקבלת X כסף ורוצים שזה יהיה Y, צריך לתת את זה בשווה ערך לפרסום, מכיוון שכנראה שבחצי שנה הקרובה התעריפים לא ישתנו באופן דרמטי וכדי שהחוק גם יקוים כמו שצריך.

איתן כבל: זה נכון, המערכת עובדת גם ככה.

קריאה: האם זאת הוראת שעה לחצי שנה?

נוגה רובינשטיין: זאת הוראת שעה לחצי שנה, שאני צריכה לבדוק אצלנו לגבי ההתחייבות שלנו לבג"צ.

אבשלום וילן: אני חושב שעניין הדקות הוא נכון.

אבשלום וילן: צודק גם אמיר לוי שבמונחים שלו דקות – כמו שאמר מפקד גלי צה"ל - זה 15 מיליון, אבל בחוק צריך לכתוב דקות, כי אחרת מסתבכים עם המספרים.

אבשלום וילן: חצי שנה זאת בדיחה.

אבשלום וילן: אנחנו כבר יושבים על זה בעקבות בג"ץ ישיבות על גבי ישיבות.

אבשלום וילן: עד שנאשר, נעלה לקריאה שנייה ושלישית וזה יעבור לרשומות, הופ הגיע הזמן, והוועדה של אולמרט לא תסיים את עבודתה בפברואר ואני לא יודע מי יהיה שר התקשורת הבא.

שלום שמחון: ארבע דקות וחצי שוות 15 מיליון שקל?

אבשלום וילן: לכן אני מציע הוראת שעה לשנה.

גלעד ארדן: בואו נסגור פשרה של תשעה חודשים.

יגאל הררי: אני מאחת התחנות האזוריות.

שלום שמחון: כמה שוות ארבע דקות וחצי?

יגאל הררי: אנחנו מחזיקים 150 עובדים בתחנה.

יגאל הררי: 10 שניות חסות אצלנו עולות 3,500 דולר.

קריאה: לשנה?

יגאל הררי: לא, לשבועיים.

יגאל הררי: זאת כליה לכל התחנות האזוריות.

יגאל הררי: להם יש יתרון עלינו, כי הם שידורים בפריסה ארצית.

יגאל הררי: הם "יושבים" על 34% רייטינג.

שלום שמחון: זה לא מה ששאלתי.

יגאל הררי: כל אחד יעשה פה חשבון, אם 10 שניות במחיר שלנו, שזה רק של רדיו אזורי, זה 3,500 דולר.

שלום שמחון: אז כמה לפי דעתך שוות ארבע דקות וחצי?

אבי בניהו: אני אתן את המספרים.

אבי בניהו: אני לא מכיר מישהו שמפרסם 10 שניות ב-3,500 דולר.

אבי בניהו: אם יש מישהו כזה, אני פורש מתפקידי היום, ואני מודיע את זה לפרוטוקול.

יגאל הררי: 10 שניות ב-3,500 דולר לשבועיים.

יגאל הררי: גם אם הם טוענים שהם לא אומרים את שם היצרן והם אומרים את שם המוצר, זאת עקיפה.

שלום שמחון: אם אתה משדר ארבע דקות וחצי בשעה, כמה כסף זה שווה?

אבי בניהו: אני אגיד לך מה המחיר שלנו.

אבי בניהו: מחיר מחירון של משרד הביטחון הוא 1,150 שקל לתשדיר של 30 שניות.

אבי בניהו: יש ועדה של משרד הביטחון בגלי צה"ל.

אבי בניהו: עבור סכום מסוים ותקופה מסוימת יש הנחה.

אבי בניהו: אם אני בא עכשיו לרדיו "רדיוס" ואומר לדוד בן-בסט שיש לי עכשיו רק 600 דולר ושואל אותו מה הוא נותן לי בתמורה, הוא יגיד לי לשבת.

אבי בניהו: אותו דבר גם לגבינו.

אבי בניהו: אם בא משרד הבריאות ורוצה לפרסם תשדיר על קונדומים לצעירים והוא עושה את זה דרך לשכת הפרסום הממשלתית, יש לה 50% הנחה כמדינה מול משרד הביטחון, ואז אני מקבל 450 שקלים לתשדיר.

אבי בניהו: היחידות של משרד הביטחון וצה"ל שמפרסמות בגלי צה"ל - וזה רדיו שלהן – משלמות 250 שקלים.

אמיר לוי: ההכנסות שלכם הן באמת 15 מיליון שקלים השנה?

אבי בניהו: אני אומר בערך, בין 14 ל-16 מיליון שקל.

אמיר לוי: אז למה זה מפריע לכם?

אבי בניהו: המפרסמים ברדיו האזורי אינם מפרסמים בגלי צה"ל.

אבי בניהו: מי מפרסם בגלי צה"ל?

אבי בניהו: נאמר שהתוכנית מוגשת בחסות בזק, התוכנית מוגשת בחסות בנק טפחות, לא נאמר הבנק המתקדם ולא נאמרים המסלולים.

אבי בניהו: איך זה יכול להיות שאני בהאזנה מוביל על כל הרדיו האזורי בגילאים הצעירים?

אבי בניהו: אין לי פרסום של בורגראנץ', אין לי פרסום של בורגרקינג, אין לי פרסום של סלקום.

אבי בניהו: הם לא מפרסמים אצלנו, כי אני לא יכול לתת להם פרסומת.

אבי בניהו: הביטוח הישיר מת לפרסם בגלי צה"ל, אבל הוא לא יכול כי אסור לי בהגדרות לתת מספר טלפון.

אבי בניהו: אני נותן תשדיר שירות למשרד החקלאות, למשרד הבינוי והשיכון.

אבי בניהו: אני נותן תשדיר חסות לגופים מסחריים ללא המוטיב של הפרסומת.

אבי בניהו: אני נותן תשדיר חסות כמו בערוץ 1.

שלום שמחון: אתה מקבל את ההצעה שלי?

אבי בניהו: אם ההצעה מתייחסת לשנה - - -

קריאה: אדוני היושב ראש, אתה מדבר על הארבע דקות וחצי?

אבי בניהו: חשוב להבהיר שהארבע דקות וחצי הללו כוללות את הקדימונים.

לאה ורון: זה סעיף 3 בחוק, זה כבר מופיע.

נוגה רובינשטיין: אנחנו צריכים לבדוק את זה אצלנו.

נוגה רובינשטיין: הממשלה התחייבה בפני בג"צ להסדיר את הנושא בחקיקה ראשית.

נוגה רובינשטיין: הוראת השעה עשויה להיות בעייתית מעט עבורנו.

אתי בנדלר: למה זה עשוי להיות בעייתי?

נוגה רובינשטיין: אני לא הייתי בדיון, אבל לפי מה שהבנתי, בג"ץ חיפש הסדרה בחקיקה הראשית ארוכת טווח.

אתי בנדלר: אני לא יודעת אם מדובר על ארוכת טווח.

אתי בנדלר: פרקליט שטיפל בתיק פנה אליי והתכתב אתי בעניין הזה.

אתי בנדלר: אני הבנתי שבג"צ אמר שהנושא צריך להיות מוסדר בחקיקה ראשית.

אתי בנדלר: מה שמוצע כאן זה להסדיר את הנושא בחקיקה הראשית, אבל להגביל את - - -

יגאל הררי: אדוני היושב ראש, אנחנו משלמים עבור הזיכיון 14 מיליון שקל.

יגאל הררי: כשהם מבקשים זיכיון, הם לא ישלמו דבר, אלא יקבלו את הכסף שלהם נטו, ולכן הם יכולים גם להוריד את המחיר.

יגאל הררי: אצלנו ילכו מאות אנשים הביתה.

אבי בניהו: אף אחד לא ילך הביתה ואתם תקנו עוד שני ב-מ-וו.

אבי בניהו: רדיו "רדיוס" זה רדיו מרוויח.

אבי בניהו: אני משלם משכורת של 5,000 שקל לכתב בכנסת, ואצלם נוסעים בב-מ-וו.

אבי בניהו: אצלי זה הולך לקיום גלי צה"ל ואצלם זה הולך לכיס.

אבי בניהו: "רדיוס" הוא אחת מתחנות הרדיו הרווחיות ביותר, ואני שמח על זה.

אבי בניהו: מאיפה הכסף?

אבי בניהו: מאיפה המכוניות?

אבי בניהו: מאיפה ההכנסות?

שלום שמחון: אני רוצה להבהיר פה גם למועצת הרשות השנייה וגם לנציגי הרדיו האזורי, שאין לנו כוונה שגלי צה"ל תיעלם מהמפה.

שלום שמחון: האפשרות החליפית היא לאפשר להם להתפרע בשוק החופשי ולקבל פרסומות, כמו רשת ב', וזה לא יהיה עבורכם טוב, אז אל תגזימו.

שלום שמחון: אתם מושכים את זה לצד אחד, ובסוף הוא יקבל הכל ויוכל לחגוג.

שלום שמחון: הוא לא רוצה את זה.

שלום שמחון: מנגד לא צריך להגזים לכיוון השני.

שלום שמחון: יש פה הצעת חוק של חבר הכנסת אורי אריאל לתת לו הכל חופשי.

אבי בניהו: גם של חבר הכנסת עומרי שרון וגם של הוועדה לתקציב הביטחון.

שלום שמחון: אני אומר יותר מזה שאני פניתי אליו והצעתי לאפשר לו להתנהל כמו רשת ב', והוא לא הסכים.

אבי בניהו: נכון, אני רוצה שצה"ל ימשיך להוביל במימון של גלי צה"ל ושהוא יהיה בעל התחנה.

אבי בניהו: זה נותן לנו הגנה פוליטית שלא קיימת בתחנות רדיו אחרות.

אבי בניהו: אני רוצה שהתחנה תישאר ענייה, כי ככה היא מצליחה.

אבי בניהו: אני מבין את שוק התקשורת ואת "קול ישראל" ואת הרדיו האזורי שבנויים על פרסומות.

שלום שמחון: אני רוצה להציע שהוועדה תצביע על עקרונות הפשרה שאני מציע, ואנחנו נאפשר לאתי בנדלר לנסח את הצעת החוק ולהכין אותה בהתאם לעקרונות שאנחנו קובעים פה.

אתי בנדלר: להכין אותה לוועדה לאישור.

שלום שמחון: להכין אותה לוועדה לאישור, אבל זה טכני, לא נכנסים לפרטים.

שלום שמחון: השאלה היא האם ההצעה שתדבר על ארבע דקות וחצי מקובלת עליך.

אבי בניהו: אני מבין שזאת המרה של הצעת החוק להוראת שעה כשיש ארבע דקות וחצי בחוק.

יגאל הררי: הארבע דקות וחצי הן גם בתוך הפרומו?

אבי בניהו: בוודאי, הפרומו בפנים.

אתי בנדלר: הפרומו לא מופיע בפנים.

אתי בנדלר: בסעיף 3 כתוב "זמן השידור המרבי לשידורי חסות ולתשדירי שירות, בגלי צה"ל, לא יעלה על ארבע דקות וחצי לשעת שידור", ולא מדובר כאן על פרומואים.

אבי בניהו: לרבות הפרומו הפנימי של התחנה.

אתי בנדלר: לרבות קדימונים.

איתן כבל: אז תוסיפי את זה.

איתן כבל: זה חלק מהכוח שלו.

שלום שמחון: אני אומר על מה נצביע, כאשר כל היתר ייעשה תחת ידיה המיומנות של היועצת המשפטית.

שלום שמחון: הסיכום הוא שאנחנו מנסחים את הגדרת תשדיר שירות וחסות, כך שהוא לא יוביל לפרסומות.

אבי בניהו: יש הגדרות שלמות בחוק.

שלום שמחון: היא תגדיר את זה, כך שאנחנו לא מדברים על פרסומות בגלי צה"ל.

אבי בניהו: בחוק רשות השידור ובחוק הרשות השנייה יש הגדרה מה הוא תשדיר שירות ומה הוא שידור חסות.

שלום שמחון: ההגדרה היא תשדירי שירות וחסות.

שלום שמחון: אתי בנדלר תנסח את זה.

שלום שמחון: אם הנוסח הנוכחי מתאים, אז זה בסדר.

שלום שמחון: אם הנוסח הנוכחי לא מתאים וצריך להתאים אותו כך שלא יביא לפרסומות, אנחנו נעשה את זה.

אבי בניהו: אנחנו כמו הערוץ הראשון.

אבי בניהו: לערוץ הראשון אין פרסומות.

אבי בניהו: הוא נותן תשדיר שירות למשרד החקלאות או למשרד הבינוי והשיכון או לספורטוטו.

אחמד טיבי: או לראש הממשלה.

אבי בניהו: זה לא שייך לי.

אבי בניהו: או שהוא נותן תשדיר חסות, לדוגמה "התוכנית מוגשת בחסות קלאב הוטל לוטראקי יוון".

אבי בניהו: זה תשדיר חסות גם אצלנו.

שלום שמחון: אתה דומה לערוץ 1.

אבי בניהו: בדיוק כך, אלא אם רוצים לשנות את זה, אבל כל דבר שיהיה פחות מזה זאת פגיעה.

אתי בנדלר: ההגדרה שמוצעת כאן לתשדיר שירות היא קצת יותר רחבה ממה שאתה אומר.

אתי בנדלר: ההערות נשמעו כבר בישיבת הוועדה הקודמת.

אתי בנדלר: אמרנו שהיא רחבה בצורה כזאת שהיא מאפשרת להכניס גם פרסומות.

עדי בן שך: אנחנו לא יכולים לוותר על מילה בתשדיר חסות.

בנימין אלון: אם אנחנו מורידים משהו מתשדיר חסות, אין לנו תשדיר חסות.

בנימין אלון: מי משדר אצלי תשדיר חסות?

שלום שמחון: אתם תותאמו לערוץ 1.

עדי בן שך: תשתף אותנו בניסוח.

שלום שמחון: בסדר, אתם תשתתפו בניסוח.

שלום שמחון: כשזה יבוא לעיוני, אם גלי צה"ל יגידו שיש משהו שתוקע אותם והוא פחות מערוץ 1, אני אתערב.

רחל סוטיצקי: לא, פחות מערוץ 1, בשינויים המחויבים לגבי גל"צ.

רחל סוטיצקי: אמרנו כל הזמן שהצעת החוק לא תחרוג מהמצב הקיים היום.

רחל סוטיצקי: אם יש איזשהו ניסוח יותר טוב בהצעת החוק, כשהצעת החוק היא רחבה יותר מהמצב הקיים, את זה נקבל, אבל לא שתשנו את ההגדרה.

שלום שמחון: יכול להיות שגם לא נשנה דבר.

רחל סטויצקי: לכן בעיקרון חשוב לי לכתוב שזה ישקף את המצב הקיים.

אתי בנדלר: אבל אני לא יודעת מה המצב הקיים.

עדי בן שך: אם אתם לא יודעים מה המצב הקיים, איך יודעים שיש עם זה בעיה?

עדי בן שך: אולי זה בסדר גמור?

רחל סטויצקי: זה הדבר הכי קל לדעת את המצב הקיים.

לאה ורון: ואיך כותבים אותו בחוק?

אתי בנדלר: אני אתן לך דוגמה.

אתי בנדלר: אני מנסה להיזכר בהערות שנשמעו.

אתי בנדלר: בפסקה (2) בהגדרת תשדיר שירות, למשל, כתוב "תשדיר שעיקרו ומגמתו מתן מידע למשרתים בכוחות הביטחון ולגמלאי כוחות הביטחון" – זה בעצם כמעט כל עם ישראל, כי מדובר הן על סדירים, הן על מילואימניקים והן על גמלאים – "בנוגע למוסדות להשכלה גבוהה.

אתי בנדלר: ..

אתי בנדלר: או בנוגע למפעלי תרבות ואמנות", דהיינו דרך הפסקה הזאת אפשר לומר בואו להצגה הזאת או לכו למופע הזה לכולם, אז זה בעצם מאוד רחב.

קריאה: למשחקי ספורט.

אבי בניהו: לספורט לא משלמים אגורה.

אבי בניהו: אנחנו למשל משדרים תשדיר כבר שלוש שנים לקונצרט של הפילהרמונית ולכניסת חיילים חינם.

אבי בניהו: לחיל החינוך יש בזה עניין, אז לא נפרסם את זה?

רחל סוטיצקי: ברוח הדברים האלה, אם לא נשנה את ההגדרות של הודעת חסות ותשדירי שירות ונחדד רק את שני הסעיפים שהם אופייניים לגלי צה"ל, זה בהחלט מקובל גם עליי, אבל נשאיר את ההגדרות כפי שהן.

גילה גמליאל: אני רוצה להמשיך את הקו - למה שלא יוצגו בפנינו בישיבה שאותה אתה תקבע ההגדרות המפורטות, לאחר שהם ישבו ויעשו את העבודה?

גילה גמליאל: כשהדברים יהיו ברורים, נקרא אותם, ואז נוכל לאשר אותם.

גילה גמליאל: אנחנו רוצים להעביר מסר שההצעה המדוברת צריכה לשקף את הסטטוס קוו, ועל בסיס זה וברוח הדברים האלה תציגו את הדברים בפנינו בצורה מסודרת ואז נתקדם קדימה.

שלום שמחון: אני אמרתי שזה ינוסח בידיה המיומנות של היועצת המשפטית של הוועדה.

שלום שמחון: זה יגיע לכאן, אבל זה יהיה דיון טכני.

שלום שמחון: אם לא יהיו לכם השגות מיוחדות, הניסוח של שני הסעיפים האלה שלא מאפשר פרסומות יובא הנה, נעבור עליו בדקה וחצי ונצביע עליו וזהו, אם תהיה לו בעיה.

שלום שמחון: אם לא תהיה לו בעיה, תדעו שזאת קריאה שנייה ושלישית.

יגאל הררי: כולל ההצעות לגבי ההגבלה הכספית?

איתן כבל: יש הסכמה.

שלום שמחון: חברי הכנסת, יש לנו הגדרה של תשדירי שירות ושידורי חסות.

שלום שמחון: אם דרוש לחדד אותה, נחדד אותה, כך שהיא תותאם למה שגלי צה"ל צריכים.

שלום שמחון: זה יובא אליכם, ואתם תשיגו השגות אם יהיו כאלה.

שלום שמחון: אם לא יהיו השגות, תראו בזה אישור לקריאה שנייה ושלישית.

דורון אבני: זה יובא - - -

שלום שמחון: אני מדבר עם חברי הכנסת כבל, טיבי, גמליאל, וילן וליבוביץ.

שלום שמחון: אני מדבר על הוראת שעה לשנה עד סוף שנת 2005, אני מדבר על תקנות באישור ועדת הכלכלה.

שלום שמחון: מדי שלושה חודשים יהיה דיווח של השר הממונה לוועדת הכלכלה על ביצוע החוק, לרבות ההכנסות בפועל במהלך שלושת החודשים שהיו וההכנסות הצפויות במהלך שלושת החודשים הבאים.

שלום שמחון: האם זה מקובל עליכם ואפשר להצביע?

אבי בניהו: אחורה כן אפשר לדווח, אבל צפי קשה לדווח.

אתי בנדלר: אומדן.

שלום שמחון: החוק הזה ינוסח לפי ארבע דקות וחצי.

שלום שמחון: סעיפי החוק ינוסחו על-פי העקרונות האלו, והוא יובא לידיעת החברים.

שלום שמחון: אם לא יהיו הסתייגויות מהותיות, אנחנו מצביעים על קריאה שנייה ושלישית.

שלום שמחון: מי בעד?

שלום שמחון: הצבעה בעד – רוב נגד – מיעוט הצעת חוק גלי צה"ל – שידורי רדיו של צבא-הגנה לישראל (שידורי חסות ותשדירי שירות), התשס"ד-2004 נתקבלה, בכפוף להצעת היושב-ראש.

דורון אבני: האם אפשר יהיה לראות את הנוסחים?

שלום שמחון: ברור.

אתי בנדלר: הוועדה תצטרך לאשר את הנוסח, לא רק לראות אותו.

שלום שמחון: תודה רבה, אני נועל את הישיבה.